Candidatul PNL pentru funcția de primar al comunei Mitocu Dragomirnei, Radu Aurelian Airoaie, a inclus în programul său electoral mai multe proiecte pentru dezvoltarea infrastructurii din localitate. Radu Aurelian Airoaie a precizat că toate aceste proiecte vor fi realizate în parteneriat cu Consiliul Județean și președintele acestei instituții, Gheorghe Flutur. El a arătat că unul dintre aceste proiecte vizează modernizarea drumurilor de exploatare agricolă, cu fonduri europene, acest lucru urmând să ducă la creșterea valorii terenurilor în zone precum Ghidion, Stratulat, Arinului, Hucului, Veșniciei, Lacului, Valea Morii, Dealu Morii, Cantonului, Crângului și Mestecenilor. Candidatul PNL pentru Primăria Mitocu Dragomirnei a precizat că un alt proiect este cel pentru construcția unei rețele de trotuare în localitate, o investiție necesară și urgentă, precum și modernizarea centrului comunei prin realizarea unui sens giratoriu în intersecția cu Mitocași, amenajarea unui parc central și realizarea de spații de recreere.
”Președintele Consiliului Județean, Gheorghe Flutur, a garantat că în parteneriat cu noua administrație PNL a comunei Mitocu Dragomirnei va sprijini un proiect pentru construcția unei rețele de trotuare în zona drumurilor județene din comună, având în vedere importanța turistică a acesteia, prin Mănăstirea Dragomirna, dar și traficul intens care există. Și tot împreună cu CJ Suceava intenționăm să facem un sens giratoriu modern în intersecția cu Mitocași, care este tot la drumul județean, pentru a fluidiza traficul și a înfrumuseța zona”, a declarat candidatul PNL pentru Primăria Mitocu Dragomirnei.
Rau Aurelian Airoaie a mai spus că un alt proiect pe care vrea să îl realizeze cât mai repede este extinderea intravilanului prin actualizarea Planului Urbanistic General. „La toate aceste proiecte se adaugă alimentarea comunei cu gaz metan, extinderea rețelelor de apă și canalizare în toate gospodăriile, extinderea rețelei electrice și de iluminat public la toate locuințele din localitate, asfaltarea tuturor străzilor și repararea celor asfaltate, realizarea unei piste de biciclete de la stația de pompe, prin Dragomirna și cu întoarcere prin Lipoveni la Ițcani, pentru a forma un frumos circuit de recreere, crearea unei platforme ecologice de gunoi și neutralizarea gropilor de gunoi existente și achiziționarea de utilaje performante”, a declarat Rau Aurelian Airoaie. El a subliniat că aceste proiecte pot fi realizate prin accesarea de fonduri europene.